b'\n_START_ARTICLE_\nOttorino Respighi\n_START_SECTION_\n\xc5\xbdivljenje in delo\n_START_PARAGRAPH_\nRespighi velja za najuspe\xc5\xa1nej\xc5\xa1ega italijanskega simfoni\xc4\x8dnega skladatelja na prehodu iz 19. v 20. stoletje. Rojen je bil v dru\xc5\xbeini glasbenikov, nato je glasbo \xc5\xa1tudiral v rojstnem mestu, kjer je diplomiral iz violine. Nekaj let je \xc5\xbeivel v Petrogradu, kjer je bil solo violist v orkestru. Tam ga je v kompoziciji pou\xc4\x8deval Nikolaj Rimski-Korsakov in skladatelj je kasneje sam priznal, da je ruski mojster bistveno vplival na njegovo skladateljsko pot. Kasneje je Respighi postal profesor kompozicije na akademiji svete Cecilije v Rimu in bil nekaj let celo direktor te \xc4\x8dastitljive ustanove. Po letu 1925 je opustil pou\xc4\x8devanje in se docela posvetil komponiranju. Bil je odli\xc4\x8den poznavalec gregorijanskega korala in stare glasbe, pa tudi skladateljskih prijemov novoromanti\xc4\x8dne glasbe in francoskega impresionizma. Zapustil je veliko \xc5\xa1tevilo simfoni\xc4\x8dnih, komornih in opernih del, med njimi vrsto transkripcij starih skladb in suit za mali orkester, najbolj znan pa je po simfoni\xc4\x8dnih pesnitvah, ki jih je ve\xc4\x8dinoma navdihnilo ve\xc4\x8dno mesto: Rimski vodnjaki (Fontane di Roma), Rimske pinije (Pigni di Roma), Rimski prazniki (Feste Romane), Cerkvena okna in Pti\xc4\x8di.'